พระราชกฤษฎีกาเปลี่ยนแปลงเขตอำนาจศาลแขวงขอนแก่น พ.ศ. 2542
พระราชกฤษฎีกา
พระราชกฤษฎีกา
เปลี่ยนแปลงเขตอำนาจศาลแขวงขอนแก่น
พ.ศ. ๒๕๔๒
 

ภูมิพลอดุลยเดช
ให้ไว้ ณ วันที่ ๒๕
กรกฎาคม พ.ศ. ๒๕๔๒
เป็นปีที่ ๕๔
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงขอนแก่น

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงขอนแก่น
พ.ศ. ๒๕๔๒

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ศาลแขวงขอนแก่นในจังหวัดขอนแก่นซึ่งมีเขตอำนาจในอำเภอเมืองขอนแก่น
อำเภอกระนวน อำเภอเขาสวนกวาง อำเภอชุมแพ อำเภอน้ำพอง อำเภอบ้านฝาง อำเภอพระยืน
อำเภอภูเวียง อำเภอมัญจาคีรี อำเภอหนองเรือ อำเภออุบลรัตน์ กิ่งอำเภอภูผาม่าน
อำเภอชุมแพ ตำบลโคกสำราญ ตำบลโนนสมบูรณ์ ตำบลบ้านแฮด และตำบลหนองแซง อำเภอบ้านไผ่
มีเขตอำนาจในอำเภอเมืองขอนแก่น อำเภอกระนวน อำเภอเขาสวนกวาง อำเภอชุมแพ
อำเภอน้ำพอง อำเภอบ้านฝาง อำเภอพระยืน อำเภอภูผาม่าน อำเภอภูเวียง อำเภอมัญจาคีรี
อำเภอสีชมพู อำเภอหนองเรือ อำเภออุบลรัตน์ กิ่งอำเภอโคกโพธิ์ไชย อำเภอมัญจาคีรี
กิ่งอำเภอซำสูง อำเภอกระนวน กิ่งอำเภอหนองนาคำ อำเภอภูเวียง และกิ่งอำเภอบ้านแฮด
อำเภอบ้านไผ่

มาตรา ๔
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องด้วยปัจจุบันอำเภอต่าง ๆ ในจังหวัดขอนแก่น นอกจากอำเภอที่อยู่ในเขตอำนาจศาลจังหวัดพล
จังหวัดขอนแก่น จะอยู่ในเขตอำนาจศาลแขวงขอนแก่น ยกเว้นอำเภอสีชมพู
อำเภอเดียวเท่านั้นที่ไม่อยู่ในเขตอำนาจศาลแขวงขอนแก่นด้วย
ทำให้ประชาชนในอำเภอสีชมพู
ซึ่งถูกกล่าวหาว่ากระทำความผิดอาญาที่มีอัตราโทษอย่างสูงตามที่กฎหมายกำหนดให้จำคุกไม่เกินสามปี
หรือปรับไม่เกินหกหมื่นบาท หรือทั้งจำทั้งปรับ
ต้องอยู่ในเขตอำนาจการพิจารณาของศาลจังหวัดขอนแก่น
ซึ่งใช้วิธีพิจารณาตามประมวลกฎหมายวิธีพิจารณาความอาญา
แต่เนื่องจากจังหวัดขอนแก่นมีศาลแขวงเปิดทำการอยู่แล้วจึงไม่ได้นำวิธีพิจารณาความอาญาในศาลแขวงมาใช้บังคับในศาลจังหวัดทำให้ประชาชนในอำเภอสีชมพูผู้มีอรรถคดีดังกล่าวได้รับการปฏิบัติไม่เท่าเทียมกับประชาชนในอำเภออื่น
ๆ ที่อยู่ในเขตอำนาจศาลแขวงขอนแก่น
ประกอบกับปัจจุบันการคมนาคมมีความสะดวกรวดเร็วขึ้น
จึงเห็นควรเปลี่ยนแปลงเขตอำนาจศาลแขวงขอนแก่นให้ครอบคลุมถึงอำเภอสีชมพูด้วย ทั้งนี้
เพื่ออำนวยความยุติธรรมแก่ประชาชนได้โดยเสมอภาคและเท่าเทียมกัน นอกจากนี้
เห็นควรปรับเปลี่ยนชื่อกิ่งอำเภอภูผาม่านและตำบลบ้านแฮดเป็นอำเภอภูผาม่านและกิ่งอำเภอบ้านแฮด
ตามลำดับ รวมทั้งบัญญัติเพิ่มกิ่งอำเภอโคกโพธิ์ไชย อำเภอมัญจาคีรี กิ่งอำเภอซำสูง
อำเภอกระนวน และกิ่งอำเภอหนองนาคำ อำเภอภูเวียง
เพื่อให้สอดคล้องกับการยกฐานะเขตการปกครองท้องที่ดังกล่าวไปพร้อมกันด้วย จึงจำเป็นต้องตามพระราชกฤษฎีกานี้














ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓


[๑] ราชกิจจานุเบกษา
เล่ม ๑๑๖/ตอนที่ ๗๒ ก/หน้า ๓/๙ สิงหาคม ๒๕๔๒